Reynslusaga foreldra af 11 ára dreng sem greindur hefur með raskanir var birt á facebook síðu Rafíþróttadeildar Ármanns . Þar segir meðal annars að starfið hjá Rafíþróttadeild Ármanns hefur á þann hátt rofið hans félagslegu einangrun og styrkt hann félagslega og gefið honum aukið sjálfstraust sem hann hefur nýtt sér á öðrum sviðum í sínu lífi . “ Sonur minn er 11 ára og byrjaði að æfa með Rafíþróttadeild Ármanns þegar hún var stofnuð nú í haust 2019 . Hann er greindur með raskanir sem eru hamlandi fyrir hann svo hann tekst á við ýmsar áskoranir í sínu daglega lífi . Frá því að hann var lítill hefur hann prófað margar hefðbundnar íþróttir en það hefur oftar en ekki aðeins valdið honum kvíða og vanlíðan . Við foreldrar hans höfum því oft þurft að hugsa út fyrir kassann þegar kemur að því að finna íþrótt eða tómstund sem hentar honum . Eitt af því sem hann getur átt erfitt með eru félagsleg samskipti og þá sérstaklega við jafnaldra sína . Það hefur valdið því að hann á það til að einangra sig félagslega og vill stundum lítið fara út úr húsi . Hann hefur mikinn áhuga á tölvuleikjum og það er helst í gegnum þá sem hann á í samskiptum við aðra krakka eftir skóla . Þegar Rafíþróttadeild Ármanns var stofnuð var hann mjög spenntur og áhugasamur um að mæta þar á æfingar og þangað finnst honum gott að koma . Þar taka á móti honum þjálfarar sem eru flottar fyrirmyndir sem hann lítur upp til og þar er hann hluti af hóp sem honum finnst hann tilheyra , þar sem hann og hans áhugamál er samþykkt . Í íslensku samfélagi hefur því miður ríkt frekar neikvætt viðhorf gagnvart tölvuleikjum og þeim sem þá spila og það hefur ekki góð áhrif á sjálfsmat barna sem falla inn í þann flokk . En með því að stofna Rafíþróttadeild Ármanns er verið að senda börnum þau skilaboð að það sé í lagi að hafa áhuga á tölvuleikjum og að það sé ekki neikvætt heldur jákvætt . Þar læra þau líka að umgangast tölvuna á heilbrigðan og skynsamlegan hátt . Með því að hafa skipulagt starf þar sem mætt er á fastar æfingar nokkrum sinnum í viku , eins og í öðrum íþróttum , hefur sonur minn fengið tækifærið til þess að rækta áhugamál sitt sem alvöru íþrótt sem hann er góður í . Ennfremur hefur það skapað honum vettvang til þess að kynnast og eiga í samskiptum við jafnaldra sína sem deila hans áhugamáli , stað þangað sem hann getur mætt eftir skóla til að stunda sitt áhugamál . Starfið hefur á þann hátt rofið hans félagslegu einangrun og styrkt hann félagslega , sem hefur í kjölfarið gefið honum aukið sjálfstraust sem hann hefur getað nýtt sér á öðrum sviðum í sínu lífi . Síðan hann byrjaði að æfa hjá Rafíþróttadeild Ármanns finnst mér ég hafa séð heilmikla breytingu á honum til hins betra . Hann er glaðlyndari , sjálfsöruggari , opnari og félagslyndari en hann var áður og virkari í lífinu almennt . Ég vona innilega að Rafíþróttadeild Ármanns fái tækifæri til þess að blómstra í framtíðinni þar sem ég held að mörg börn muni njóta góðs af því góða starfi sem þar fer fram . Það skiptir miklu máli að hafa þennan valkost í flóru íþróttanna á Íslandi . ” Mynd : úr safni og tengist fréttinni ekki beint